CELEX: 32021R1820
Language: el
Date: 2021-10-18 00:00:00
Title: Εκτελεστικός κανονισμός (ΕΕ) 2021/1820 της Επιτροπής της 18ης Οκτωβρίου 2021 για την τροποποίηση του εκτελεστικού κανονισμού 2017/325 για την επιβολή οριστικού δασμού αντιντάμπινγκ στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου

19.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 369/3
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1820 ΤΗΣ ΕΠΙΤΡΟΠΗΣ
         της 18ης Οκτωβρίου 2021
         για την τροποποίηση του εκτελεστικού κανονισμού 2017/325 για την επιβολή οριστικού δασμού αντιντάμπινγκ στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 11,
         Εκτιμώντας τα ακόλουθα:
         
                     (1)
                  
                  
                     Οι εισαγωγές στην Ένωση νημάτων μεγάλης αντοχής από πολυεστέρες καταγωγής Λαϊκής Δημοκρατίας της Κίνας υπόκεινται σε μέτρα αντιντάμπινγκ από 5,1 % έως 9,8 % για τους παραγωγούς-εξαγωγείς του δείγματος από τη ΛΔΚ. Στους συνεργασθέντες παραγωγούς-εξαγωγείς που δεν συμπεριελήφθησαν στο δείγμα επιβλήθηκε δασμολογικός συντελεστής 5,3 %. Επιπλέον, με τον εκτελεστικό κανονισμό (ΕΕ) αριθ. 1105/2010 (2)
                        . του Συμβουλίου επιβλήθηκε δασμολογικός συντελεστής 9,8 % στις εισαγωγές νημάτων μεγάλης αντοχής από πολυεστέρες που ισχύει για όλη τη χώρα.
                     
                  
               
                     (2)
                  
                  
                     Ύστερα από επανεξέταση ενόψει της λήξης ισχύος των μέτρων, τα αρχικά μέτρα παρατάθηκαν για πέντε ακόμη έτη με τον εκτελεστικό κανονισμό (ΕΕ) 2017/325 της Επιτροπής (3).
                  
               
                     (3)
                  
                  
                     Ο εκτελεστικός κανονισμός (ΕΕ) 2019/1706 της Επιτροπής (4) κατέληξε στο συμπέρασμα ότι η εταιρεία Wuxi Solead Technology Development Co., Ltd (Wuxi Solead) πληρούσε τα κριτήρια για να θεωρηθεί νέος παραγωγός-εξαγωγέας και πρόσθεσε την επωνυμία της στον κατάλογο των συνεργαζόμενων εταιρειών που δεν συμπεριλήφθηκαν στο δείγμα.
                  
               
                     (4)
                  
                  
                     Η εταιρεία, μετά την αλλαγή της επωνυμίας της στις 16 Ιανουαρίου 2020 (5), ζήτησε στις 26 Μαΐου 2020 από την Επιτροπή να επιβεβαιώσει ότι η αλλαγή επωνυμίας δεν επηρέασε το δικαίωμα της εταιρείας να επωφελείται από τον ατομικό δασμό αντιντάμπινγκ που εφαρμοζόταν σ’ αυτήν υπό την προηγούμενη επωνυμία της.
                  
               
                     (5)
                  
                  
                     Η Επιτροπή εξέτασε τις παρασχεθείσες πληροφορίες και κατέληξε στο συμπέρασμα ότι η αλλαγή επωνυμίας δεν επηρεάζει τα πορίσματα του εκτελεστικού κανονισμού (ΕΕ) 2019/1706 και ιδίως τον αντισταθμιστικό δασμό που εφαρμόζεται στην Wuxi Solead.
                  
               
                     (6)
                  
                  
                     Στις 8 Ιουλίου 2021 η Επιτροπή ενημέρωσε τα ενδιαφερόμενα μέρη σχετικά με τα παραπάνω πορίσματα και τους ζήτησε να υποβάλουν παρατηρήσεις εντός καθορισμένης προθεσμίας. Δεν υποβλήθηκαν παρατηρήσεις.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Στο παράρτημα του εκτελεστικού κανονισμού (ΕΕ) 2017/325 η αναφορά στην εταιρεία
               
                  
                              «Wuxi Solead Technology Development Co., Ltd.
                           
                           
                              Yixing City»
                           
                        
               θα πρέπει να νοείται ως:
               
                  
                              «Jiangsu Solead New Material Group Co., Ltd.
                           
                           
                              Yixing City»
                           
                        
            
            
               2.   Ο πρόσθετος κωδικός TARIC A977 που εφαρμόζεται στους κινέζους συνεργαζόμενους παραγωγούς-εξαγωγείς που δεν συμπεριλαμβάνονται στο δείγμα εφαρμόζεται στην εταιρεία Jiangsu Solead New Material Group Co., Ltd, Yixing City’ από τις 16 Ιανουαρίου 2020. Τυχόν οριστικός δασμός που καταβλήθηκε για τις εισαγωγές προϊόντων που κατασκευάζονται από την Jiangsu Solead New Material Group Co., Ltd., Yixing City καθ’ υπέρβαση του δασμού αντιντάμπινγκ που καθορίζεται στο άρθρο 1 παράγραφος 2 του εκτελεστικού κανονισμού (ΕΕ) 2017/325 όσον αφορά την Wuxi Solead Technology Development Co., Ltd. επιστρέφεται ή διαγράφεται σύμφωνα με την ισχύουσα τελωνειακή νομοθεσία.
            
         
         
            Άρθρο 2
            Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Οκτωβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Εκτελεστικός κανονισμός (ΕΕ) αριθ. 1105/2010 του Συμβουλίου, της 29ης Νοεμβρίου 2010, για την επιβολή οριστικού δασμού αντιντάμπινγκ και την οριστική είσπραξη των προσωρινών δασμών που επιβλήθηκαν στις εισαγωγές νήματος μεγάλης αντοχής από πολυεστέρες καταγωγής Λαϊκής Δημοκρατίας της Κίνας και για την περάτωση της διαδικασίας όσον αφορά τις εισαγωγές νήματος μεγάλης αντοχής από πολυεστέρες καταγωγής Δημοκρατίας της Κορέας και Ταϊβάν (ΕΕ L 315 της 1.12.2010, σ. 1).
         
            (3)  Εκτελεστικός κανονισμός (ΕΕ) 2017/325 της Επιτροπής, της 24ης Φεβρουαρίου 2017, για την επιβολή οριστικού δασμού αντιντάμπινγκ στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 49 της 25.2.2017, σ. 6).
         
            (4)  Εκτελεστικός κανονισμός (ΕΕ) 2019/1706 της Επιτροπής, της 10ης Οκτωβρίου 2019, για την τροποποίηση του εκτελεστικού κανονισμού (ΕΕ) 2017/325 για την επιβολή οριστικού δασμού αντιντάμπινγκ στις εισαγωγές νημάτων μεγάλης αντοχής από πολυεστέρες, καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 260 της 11.10.2019, σ. 42).
         
            (5)  Yixing Market Supervision Administration — Notice on Applicpoval for Registration of Alternation of Foreign investment investment company (02821322-6) Διορθωτικό της εταιρείας με συμμετοχή ξένων κεφαλαίων [2020] αριθ. 01160001 Ενιαίο Αναγνωριστικό Κοινωνικής Πίστης: 91320282330802782